Jørn Jespersen (SF), 2002-03-14:
Vi er desværre i den situation i Danmark, at vores grundvand er alvorligt truet både af pesticider, som debatten i dag har handlet meget om, og af industrikemikalier og af nitrater.
For os i SF er det meget afgørende og meget vigtigt at gøre en stor indsats for at sikre rent grundvand og dermed også have en basis for at forsyne befolkningen med rent, urenset drikkevand.
Vi lægger stor vægt på, at vi i Danmark bevarer den decentrale vandforsyning, både fordi det er en måde at minimere risikoen for konsekvenser ved forureninger, og også fordi det er den mest skånsomme måde at udnytte vores vandressourcer på, at sikre, at vi trækker på grundvandsressourcerne mange steder i stedet for nogle få store steder.
Vi synes, det er meget beklageligt, at regeringspartierne sammen med Dansk Folkeparti har nedlagt Vandfonden.
Det var jo den fond, som skulle, og det var hovedformålet med den, hjælpe mennesker med helt akutte forureninger af deres drikkevandsforsyning til at få rent drikkevand.
Om det så sker, ved at man laver en ny boring, eller at man får et vist tilskud til at tilslutte sig til et vandværk, er jo sådan set ikke det afgørende.
Det afgørende er at hjælpe mennesker ude på landet, typisk som uden egen skyld har fået en forurening af deres drikkevand, til igen at kunne få rent drikkevand.
Den mulighed er nu fjernet ved hjælp af indsatsen og finanslovaftalen mellem Venstre og De Konservative og Dansk Folkeparti. Dertil kommer, at man har halveret, og det kan miljøministeren ikke tale sig uden om, indsatsen for forskning og undersøgelsesvirksomhed med henblik på på længere sigt at forebygge forurening og sikre den rene vandforsyning.
Den lå i 2001 på 6 mio. kr., og så synes vi ikke, det er særlig interessant, hvad den historisk set har været tidligere.
Vi har været med til at sikre og bakke op bag, at det niveau var kommet op på 6 mio. kr., og at vi ydede en indsats på det beløb for at sikre det rene drikkevand.
Det er nu skåret ned til det halve, indsatsen er halveret, og det fremstiller man fra Dansk Folkepartis side som en sejr.
Der er et andet element, som slet ikke har været nævnt i dag, og det er det varslingssystem, som var blevet etableret for det unge grundvand, altså det øverste grundvand.
Det var jo et meget vigtigt varslingssystem, for det er der, vi får de tidligste og hurtigste meldinger om, hvilke stoffer der er på vej ned i grundvandet, og dermed, hvilke problemer vi kan se ude i fremtiden.
Det har givet os mulighed for en hurtigere indgriben, en hurtigere regulering.
Det varslingssystem er nu også faldet bort.
Der står kun 2 ud af de nødvendige ca. 14 mio. kr. tilbage, og det er 2 mio. kr., der skal bruges til afvikling af varslingssystemet.
Det indgik heller ikke i den tidligere regerings finanslovforslag, men jeg kan garantere for, at det ville have været et meget højt prioriteret emne for SF,
hvis vi var indgået i finanslovforhandlinger, at få sikret det tidlige varslingssystem.
Det har altså ikke været vigtigt for Dansk Folkeparti, og derfor er det nu faldet endegyldigt bort.
Det er fint, at det er lykkedes.
Det er jo ikke på grund af frivillig indsats primært, men på grund af et hårdt politisk pres, at det er sket.
Det er godt, at det er sket, og det kan man så kvittere for, men det er ikke nok, at vi er kommet ned på 2,0.
I SF har vi den helt principielle målsætning, at vi vil afskaffe brugen af pesticider, sådan at det som udgangspunkt er forbudt at bruge pesticider i landbrug og gartneri, og at man kun via en receptordning kan få en mulighed for i helt særlige tilfælde, hvor det er uomgængelig nødvendigt at bruge pesticiderne.
Og så er vi parate til at lave forskellige målsætninger undervejs frem mod det mål, der hedder total afskaffelse af brugen af pesticider.
Vandmiljøplan III har regeringen nævnt, og det må jo skabe en vis interesse, for da den tidligere regering aftalte med SF at iværksætte arbejdet med at lave en Vandmiljøplan III, var Venstre og De Konservative imod at gøre det, og først da man skulle skrive et regeringsgrundlag, begyndte man at tale om at lave en Vandmiljøplan III.
Men der er ikke sagt noget om, hvad den skal indeholde, bortset fra at den selvfølgelig handler om nitrat og fosfor.
Men hvad de mere konkrete målsætninger og virkemidler er, er ikke blevet nævnt.
Det kunne være rart, hvis det blev nævnt i dag eller på et senere tidspunkt, så man kan få en klarhed over, hvad det er regeringen vil.
Endelig mangler vi svar på spørgsmålet om randzoner.
Der er blevet spurgt, jeg tror, det var syv gange, om, hvad regeringens, Venstres og De Konservatives politik for at opnå beskyttelsen af vandløb og søer er.
Og endelig har jeg flere gange spurgt omkring nedskæringerne i Miljøstyrelsens arbejde.
Er der nedskæringer på drikkevandsområdet i styrelsens arbejde, i EU-arbejdet?
Det var jo hele ministerens argumentation, at det var vigtigt med godkendelsen i EU.
Er der nedskæringer?
Er der nedskæringer på den private brug osv.?
Kunne vi ikke få et svar fra regeringen, fra regeringspartierne: Hvilke konkrete nedskæringer er der på vandområdet?